**Záznam zo zasadnutia konzultačnej skupiny pre dunajskú stratégiu**

11.7.2013, Úrad vlády SR, Bratislava

Prítomní: podľa prezenčnej listiny

Program zasadnutia:

1. Informácia o druhom spoločnom stretnutí národných kontaktných bodov (NCP) pre dunajskú stratégiu a orgánov zodpovedných za prípravu partnerských dohôd na obdobie 2014-2020 k ukotveniu dunajskej stratégie v EŠIF (Stuttgart 20.-21.6.2013)

2. Informácia o zapracovaní dunajskej stratégie do pripravovaných operačných programov na obdobie 2014-2020.

3. Postup prípravy programu európskej nadnárodnej spolupráce Dunaj (ETC Danube).

4. Postup prípravy programu nadnárodnej spolupráce Stredná Európa (ETC Central Europe)

5. Rôzne

K bodu 1: Informáciu o druhom spoločnom stretnutí národných kontaktných bodov (NCP) pre dunajskú stratégiu a orgánov zodpovedných za prípravu partnerských dohôd na obdobie 2014-2020 k ukotveniu dunajskej stratégie v EŠIF (Stuttgart 20.-21.6.2013) poskytol riaditeľ odboru prierezových priorít Ladislav Šimko.

EK spustila sériu rokovaní s NCP v záujme zakotvenia EUSDR v programových dokumentoch (Partnerských dohodách a mainstreamových programoch), išlo o druhé stretnutie. Účelom stretnutia bolo prepojiť národné kontaktné body stratégie EÚ pre dunajský región, národných zástupcov zodpovedných za prípravu Partnerskej dohody a zástupcov z jednotlivých potenciálnych riadiacich orgánov v členských krajinách EÚ , ako aj relevantných zástupcov EK s cieľom hlbšieho pochopenia pre kooperáciu, nastavení spoločného prístupu a identifikovania mechanizmov , ktoré reflektujú ciele a projekty stratégie EÚ pre dunajský región v procese prípravy Partnerskej dohody a tzv. mainstreamových operačných programov EÚ (nielen ETC) v programovom období 2014-2020. Pre programové obdobie 2014-2020 sú navrhnuté nariadenia, ktoré budú mať silný dopad na posilnenie makroregionálnych stratégií.

Po spoločnom plenárnom zasadnutí sa diskutovalo v 3 paralelných workshopoch zameraných na témy infraštruktúrne investície zahŕňajúce energetiku a environmentálny rozmer, konkurencieschopnosť a inovácie a sociálne záležitosti. Opätovne bola pozornosť upriamená na novinku, ktorú zdôrazňuje aj EK a to kľúčové aspekty mechanizmov posilnenia koordinácie a kooperácie makroregionálnych aktivít ako využitie legislatívy najmä možnosti čl. 60 všeobecného nariadenia o EŠIF (CPR) obecne pre prijímateľov keď riadiaci orgán môže povoliť, aby operácia bola realizovaná mimo územia programu, ale v  rámci Únie, za predpokladu, že (a) je to v prospech programovej oblasti, (b) celková suma neprekročí 10%, (c) monitorovací výbor dal súhlas, (d) sú splnené povinnosti týkajúce sa riadenia, kontroly a auditu – ako podpora cezhraničnej spolupráce, v kombinácii s čl. 87, v ktorom ide o účasť najmenej 1 partnera mimo územia ČŠ. V 1. návrhu Pozičného dokumentu SR je to zahrnuté orientačne, v Partnerskej dohode na str. 5-7, v časti týkajúcej sa mechanizmu je zmienené zapojenie na národnej úrovni, sú opísané programy Interreg, Central Europe a Danube ako aj zmienka, že SR vynaloží úsilie na zapojenie dunajskej stratégie do mainstreamových programov s cieľom zlepšenia kooperácie a koordinácie aktivít s krajinami relevantnými pre dunajskú stratégiu – bolo to zapracované na základe pripomienok Národného koordinátora pre dunajskú stratégiu. Poskytuje to široký priestor na hľadanie partnerov.

Na stretnutí boli tiež poskytnuté informácie o dizajnovaní nového viacročného finančného rámca. Závery zo stretnutia: jednoznačne aj naďalej posilňovať pozíciu mechanizmu dunajskej stratégie. Bolo navrhnuté, aby členovia Steering Grops boli prizývaní do Selection Committees. Možno však konštatovať, že situácia je lepšia ako pred 1,5 rokom. Nové programové obdobie je iné, ex-ante kondicionality, nastavenie indikátorov, zapojenie makroregionálnych stratégií, korekčné mechanizmy. Je naďalej veľký záujem začleniť na národnej a regionálnej úrovne dunajskú stratégiu do komplexnej implementácie EŠIF, je nevyhnutná potreba zvyšovania povedomia o možnostiach spolupráce v rámci dunajskej stratégie a výhod pre jednotlivé regióny , aplikáciu nástrojov a mechanizmov, ktoré budú použité v operačných programoch pri implementácii projektov v rámci dunajskej stratégie, zlepšiť spoluprácu, koordináciu a koherenciu pri aktivitách, koncentrovať sa na obmedzený počet priorít, enormná potreba ďalšieho sieťovania medzi národnými kontaktnými osobami dunajskej stratégie a národnými zástupcami zodpovednými za prípravu Partnerskej dohody a riadiacimi orgánmi.

EK plánuje pokračovať v týchto stretnutiach, najbližšie bude 28.-29.10.2013 v Bukurešti, ktoré by sa malo venovať už aj spoločným cieľovým indikátorom, je nevyhnutné zabezpečiť účasť zástupcov budúcich RO ako aj koordinátorov PAC. Uskutoční sa tiež 2. Výročné fórum dunajskej stratégie – po prvých komentároch EK k partnerským dohodám – na jeseň.

K bodu 2: Keďže podľa dokumentov EÚ má problematika makroregionálnych stratégií (v našom prípade dunajskej stratégie) predstavovať významnú zložku partnerských dohôd a následných operačných programov, národný koordinátor pre dunajskú stratégiu požiadal v rámci tohto bodu programu zástupcov operačných programov o stručnú ústnu informáciu o zapracovaní dunajskej stratégie do pripravovaných operačných programov.

* L. Šimko (ÚV SR – sprostredkovane za CKO): v Partnerskej dohode je dunajská stratégia spomenutá v časti 3.1.4., spolu na 7 miestach. Je vytvorený priestor na zapojenie v rámci formulácie: „Slovenská republika vynaloží úsilie na hľadanie možností spoločných riešení v rámci svojich hlavných programov pre zlepšenie kooperácie a koordinácie aktivít s krajinami relevantnými pre dunajskú stratégiu.“
* M. Hrušková (MŽP SR): ako priamy finančný príspevok k implementácii dunajskej stratégie bolo na MŽP SR vyčlenených 60 mil. Eur na ochranu pred povodňami; v rámci OP KŽP v kapitole synergie s inými programami je časť venovaná dunajskej stratégii a v rámci prioritných osí 3, 4, 5, 6 je prínos k implementácii dunajskej stratégie, na základe technických konzultácií s EK je prepojenie na dunajskú stratégiu dostatočné. Čo sa týka aplikácie čl. 60 v kombinácii s čl. 87 ods. 3, táto možnosť je teoreticky otvorená, ale v OP v časti implementácia ani v inej časti o tom neuvažujú, pretože SR by časť vyčlenených finančných prostriedkov umiestňovala mimo svojho územia, je potrebné to prediskutovať na úrovni podpredsedu vlády SR pre investície – bol by potrebný jednotný materiál na aplikáciu týchto článkov, pretože konečnú zodpovednosť vždy nesie náš RO, teoreticky by to mohlo viesť k finančným problémom a nezrovnalostiam
* L. Šimko (ÚV SR – sprostredkovane za CKO): legislatíva to umožňuje, tlak zo strany EK je intenzívny a na každom stretnutí NCP pre dunajskú stratégiu sa to explicitne prízvukuje
* R. Horínek (MPaRV SR): od nášho vstupu do EÚ je implementácia mimo svojej krajiny pre programy cezhraničnej spolupráce vyriešená dohodami
* M. Hrušková (MŽP SR): podobne by to bolo potrebné vyriešiť aj pre mainstreamové programy
* P. Bžan (MDVaRR SR): za OP Doprava sa na stretnutí v Stuttgarte zúčastnila p. Žiláková, kde prezentovala progres v súvislosti s implementáciou dunajskej stratégie; v OP Doprava plánujú samostatnú prioritnú os pre vodnú dopravu, v 1. fáze sa bude riešiť splavnosť Dunaja s partnermi; na jeseň plánujú spoluorganizovať konferenciu s MŽP SR; za RO Integrovaná infraštruktúra sa momentálne hľadajú demarkačné línie a synergie, dunajskú stratégiu zakomponovali do svojej ex-ante kondicionality, dunajskú stratégiu chcú prioritizovať
* M. Molnárová (MPSVaR SR): RO pre OP ĽZ – je rozsiahly OP riešený viacerými ministerstvami, prioritné osi by mohli dopĺňať OP Central Europe – oblasť zamestnanosti, sociálnu inklúziu, znevýhodnené obyvateľstvo, vzdelávanie, vyvstáva otázka doriešenia implementačných mechanizmov pri použití čl. 60 – ako už spomenulo MŽP SR; do ďalšej verzie OP ĽZ v 09/2013 zahrnú synergické efekty s dunajskou stratégiou
* R. Horínek (MPaRV SR): 1. návrh OP SR-ČR – v analytickej časti je napojenie na OP Central Europe, po rokovaní pracovnej skupiny v 09/2013 bude naformulovaný aj synergický efekt s dunajskou stratégiou

K bodu 3: Príprava programu európskej nadnárodnej spolupráce Dunaj (ETC Dunaj) – odprezentoval František Koločány. Uskutočnilo sa spoločné stretnutie pracovnej skupiny na prípravu ETC Dunaj a koordinátorov jednotlivých PAC 20.-21. mája 2013 v Ľubľane. Na stretnutí sa diskutovalo o vzťahu medzi ETC Dunaj a dunajskou stratégiou, o zapojení jednotlivých PAC ako aj o forme ich financovania – či priamo z programu Dunaj.

Na ďalšom stretnutí Task Force v Bukurešti (26.-27.6. 2013) sa vyriešila otázka spojená s riadiacou štruktúrou ETC Dunaj, keďže stále nebolo doteraz rozhodnuté, či riadenie programu bude prebiehať tradičnou formou jednou krajinou alebo vytvorením európskeho zoskupenia územnej spolupráce (EGTC). Na základe stanovísk partnerských štátov bolo prijaté rozhodnutie o tradičnom riadení programu Maďarskom s tým, že v strednodobom až dlhodobom časovom horizonte sa k tejto otázke vrátime, ak tak ukáže vývoj. Čo sa týka priorizácie tematických cieľov programu, SK potvrdilo na rokovaní pôvodné priority navrhnuté v spolupráci s členmi KSDS. Ďalšie stretnutie pracovnej skupiny bude v októbri v Stuttgarte a v decembri v Záhrebe alebo Budapešti.

K bodu 4: Príprava programu európskej nadnárodnej spolupráce Stredná Európa (Central Europe), ako ďalšej možnosti podpory implementácie dunajskej stratégie na programové obdobie 2014-2020 – odprezentovala Magdaléna Hájeková. V dňoch 4.-5.7.203 sa uskutočnilo 5. Rokovanie „Steering Grup“ k OP Central Europe 2014-2020. Počas rokovania bol prediskutovaný legislatívny rámec pre ETC, bolo upresnené či aj Chorvátsko vstúpi do OP CEE (veľmi pravdepodobne áno), bola prezentovaná 1. verzia Operačného programu ako aj 1. verzia Ex-ante evaluácie, ktoré boli členmi následne schválené. Nasledovala 1,5 dňová diskusia k investičným prioritám a špecifickým, cieľom. Zoznam aktivít sa robil na základe požiadaviek stakeholderov, ktoré vzišli z „Národných stakeholder fór“, návrhov členov zo Steering Group a následne boli zjednotené v 1. návrhu OP. Na rokovaní postupne členovia dopĺňali, upravovali a pridávali nové aktivity, preformulovávali sa výsledky a aj jednotlivé aktivity.

Za SR to boli tieto:

1. Do špecifického cieľa 1.2. sme navrhli zachovať druhú aktivitu “*Supporting the promotion of smart specialization strategies, especially in less developed regions, and supporting of entrepreneurial culture*”; do špecifického cieľa 1.2. sme žiadali pridať „smart specialisation“ musí sa prekontrolovať či to nebude už podporovať aj Interreg VC;
2. Do špecifického cieľa 3.1. sme navrhli pridať celkom novú aktivitu na základe intervencie z AT a od komisára Hahna na spoločné a koordinované riešenie povodní “*Cooperation on the prevention and adaption to negative impacts from natural challenges.*“;
3. Do špecifického cieľa 3.3. sme navrhli zahrnúť risk-management do aktivity “*Capacity building and strengthening governance structures and capacity for urban environmental management and environmental risk management , including participatory planning mechanisms and decision making processes (also facing social issues)*”.

Aktivity budú zapracované do 2. návrhu OP. Tieto budú ešte momentálne upravené na JTS a na 6. rokovaní v septembri 2013 definitívne schválené. Jednotlivé aktivity sme členom KSDS zaslali e-mailom.

Do septembra by mala byť vypracovaná kapitola OP „Implementing Provisions“ – členské štáty by mali dať vedieť či budú mať centralizovaný alebo decentralizovaný systém kontroly a nahlásiť členov do Groups of Auditors. Plánuje sa tiež vytvoriť pracovná skupina na tvorbu „Description of monitoring and control system“, rozhodne sa na jeseň.

Ďalej bola na stretnutí prezentovaná aj odhadovaná finančná alokácia pre jednotlivé prioritné osi na programové obdobie 2014-2020. Vyzerá to, že financovanie bude cca rovnaké ako v tomto programovom období – tzn. 230 mil EUR, na prioritu 1 – 30% = 69mil EUR, P2 – 20% = 46mil EUR, P3 – 40% = 92mil EUR, P4 – 10% = 23mil EUR.

Projekty mali teraz rozpočet cca 2,3 mil EUR, v rozpätí 1 – 5 mil. EUR, z ERDF 85%. Celkovo bolo v 2007-2013 schválených 100 projektov. Ide o tzv. „soft-projekty“, s cieľom vytvárania partnerstiev a sietí medzi verejnými orgánmi, inštitúciami klasifikovanými ako verejnoprávne, a súkromnými subjektmi, ktoré napomáhajú dosiahnuť výstupy a výsledky vedúce k budúcim iniciatívam a investíciám. Projekty musia mať nadnárodné tematické zameranie, nadnárodné partnerstvo: partnerstvo musí zahŕňať min. 3 partnerov z aspoň 3 krajín, z ktorých aspoň 2 krajiny by mali byť ČŠ EÚ. Rovnaké podmienky by mali platiť aj pre obdobie 2014-2020.

Na rokovaní bola prediskutovaná aj potreba tzv. „Pre-Agreement“, ktorá by bola podpísaná participujúcimi krajinami, dohodlo sa, že bude len jednoduchá verzia. A taktiež bola prediskutovaná potreba nového loga pre ETC programy a projekty.

Na základe stavu príprav jednotlivých dokumentov je možné konštatovať, že v priebehu roka 2014 bude Riadiaci orgán OP Central Europe schopný spustiť výzvy na podávanie projektov v rámci OP Central Europe 2014-2020. Najbližšie rokovania SG budú v septembri a novembri 2013 vo Viedni. Na budúci rok bude mať SR predsedníctvo pre OP Central Europe. .

K bodu 5:

* I. Dvorský (ÚV SR, KPPVI): vyzval RO aby nepoľavili v činnosti, RO OP KŽP je príkladom
* R. Bujnovský (VÚVH): zaujímal sa, či na poslednom stretnutí Task Force Danube bolo už rozhodnuté o systéme manažmentu programu
* F. Koločány (ÚV SR): aj keď EK veľmi presadzuje formu riadenia EGTC, na poslednom stretnutí hlasovali 12 zo 14 krajín za systém tradičného riadenia, keď RO aj JTS bude Maďarsko, bol dosiahnutý konsenzus s poznámkou, že v strednodobom až dlhodobom horizonte je možnosť vrátiť sa k možnosti riadenia formou EGTC, alebo sa prvky EGTC budú uplatňovať na sub-úrovniach
* M. Hakel (BSK): zaujímal sa o oprávnenosť územia pri programoch Danube a Central Europe, o prikladanie „Letter of Recommendation“, či bude povinnosťou ho prikladať k projektom
* L. Šimko (ÚV SR): na decembrovej Rade EÚ by mala byť schválená Adriaticko-Iónska stratégia, má sa vytvoriť aj ALPIN stratégia; schválenie nariadenia k ETC sa presunulo na november až december 2013
* F. Koločány (ÚV SR): „Letter of Recommendation“ nevydáva národný koordinátor, ale jednotlivé Steering Groups, je jednoznačne podporou pre projekt.

Zapísali: Magdaléna Hájeková, OPP; František Koločány, OPP

Schválil: Ladislav Šimko, riaditeľ OPP;

Bratislava 19.7.2013